मानेसर में नए कर्मचारियों की भर्ती करेगी मारुति  
मानेसर संयंत्र में प्रबंधन और कर्मचारियों के बीच गतिरोध टूटता नजर नहीं आ रहा, जिसकी वजह से कंपनी नए कर्मचारियों की भर्ती की तैयारी कर रही है।
हरियाणा सरकार और अपनी मूल कंपनी सुजुकी मोटर कॉरपोरेशन के चेयरमैन ओसामू सुजुकी के समर्थन से उत्साहित मारुति सुजुकी इंडिया (एमएसआई) मानेसर संयंत्र में वर्तमान कर्मचारियों के स्थान पर नए स्थाई कर्मचारियों की नियुक्ति की योजना बना रही है।  मानेसर संयंत्र में प्रबंधन और कर्मचारियों के बीच जारी गतिरोध टूटता नजर नहीं आ रहा है, जिसकी वजह से कंपनी नए कर्मचारियों की भर्ती करने की तैयारी कर रही है। कंपनी के मानेसर संयंत्र के कर्मचारियों के साथ प्रबंधन का गतिरोध गत 29 अगस्त से बना हुआ है।  कंपनी ने अपने कर्मचारियों को सोमवार तक का समय दिया है। यदि उस समय तक वे अच्छा आचरण के बांड पर हस्ताक्षर नहीं करते हैं, तो उनके स्थान पर नए लोगों की भर्ती की जाएगी। कंपनी प्रबंधन से जुड़े सूत्र ने कहा, मंगलवार से कंपनी दक्ष तकनीशियनों की नियुक्ति शुरू कर देगी। इनकी नियुक्ति स्थायी आधार पर की जाएगी। जो कर्मचारी बांड पर दस्तखत नहीं करेंगे, उनके स्थान पर ये नियुक्तियां की जाएंगी।  हालांकि कंपनी के प्रवक्ता ने संपर्क किए जाने पर इस बारे में कुछ भी कहने से इनकार किया। गत 29 अगस्त को कंपनी ने उन कर्मचारियों को मानेसर परिसर में प्रवेश देने से इनकार कर दिया था, जो अच्छे आचरण के बांड पर दस्तखत करने को तैयार नहीं थे। कंपनी का आरोप है कि कर्मचारियों ने जानबूझकर कारों की गुणवत्ता के साथ समझौता किया।